Objectius de la política d'ocupació
Planificació i execució de la política d'ocupació
La dimensió local de la política d'ocupació
Estratègia espanyola d'activació per a l'ocupació
Plans anuals de política d'ocupació
Òrgans del Sistema nacional d'ocupació
Instruments de coordinació del Sistema Nacional d'Ocupació
Principis d'organització i funcionament
Funcions del Sistema Nacional d'Ocupació
El Servei Públic d'Ocupació Estatal
Pressupostació de fons d'ocupació d'àmbit nacional
Polítiques actives cofinançades pels fons de la Unió Europea
Òrgans de seguiment i control dels fons
Els serveis públics d'ocupació de les comunitats autònomes
Finançament autonòmic de les polítiques actives d'ocupació
Serveis del Sistema Nacional d'Ocupació prestats pels serveis públics d'ocupació
Persones i empreses usuàries dels serveis
Cartera comuna de serveis del Sistema Nacional d'Ocupació
Contingut del catàleg de serveis
Actualització del catàleg de serveis a la ciutadania
Accés de les persones desocupades als serveis
Enfocament personalitzat dels serveis
Itinerari individual i personalitzat d'ocupació
Instruments de la política d'ocupació
Principis bàsics de la intermediació laboral
Discriminació en l'accés a l'ocupació
Les polítiques actives d'ocupació
Concepte de polítiques actives d'ocupació
Principis generals de les polítiques actives d'ocupació
Desenvolupament de les polítiques actives d'ocupació
Sistema de formació professional per a l'ocupació en l'àmbit laboral
La coordinació entre les polítiques actives i la protecció econòmica davant l'atur
La inscripció com a demandants d'ocupació i subscripció del compromís d'activitat dels beneficiaris de prestacions i subsidis per desocupació
Cooperació i col·laboració entre els serveis públics d'ocupació que gestionen les polítiques actives i el Servei Públic d'Ocupació Estatal en matèria de protecció econòmica davant l'atur
Disposició addicional primera - Disposició final quarta
Identificació del Servei Públic d'Ocupació Estatal
Col·laboració en matèria d'informació amb els serveis públics d'ocupació
Pla integral d'ocupació de Canàries
Consulta als consells del treball autònom i per al foment de l'economia social.
Participació de les comunitats autònomes en la incentivació de l'ocupació indefinida.
Entitats que col·laboren en la gestió de l'ocupació
Gestió de polítiques actives pel Servei Públic d'Ocupació Estatal
Disposicions aplicables a les agències de col·locació amb autorització vigent a 5 de juliol de 2014
Recursos del Sistema nacional d'ocupació
Convenis de col·laboració entre el Servei Públic d'Ocupació Estatal i els serveis públics d'ocupació de les comunitats autònomes per al finançament de despeses compartides, corresponents a la gestió estatal de prestacions per atur que no impliquin l'ampliació del cost efectiu traspassat a les comunitats autònomes
La vigent Llei bàsica d'ocupació 51/1980, de 8 d'octubre, es va aprovar en un context en què la situació socioeconòmica, tecnològica i d'organització territorial presentava uns perfils ben diferents dels actuals.
La situació es caracteritzava per l'existència d'un únic servei públic d'ocupació, que actuava formalment en règim de monopoli, centralitzat a l'entorn de l'Institut Nacional d'Ocupació i amb competència en tot el territori estatal.
La implantació de les polítiques actives era molt moderada, mentre que la protecció per atur era concebuda exclusivament com a prestació econòmica en les situacions de falta de feina.
Al llarg dels últims anys, l'entorn social, econòmic, organitzatiu i tecnològic ha experimentat canvis fonamentals.
Efectivament, en primer terme, l'evolució del mercat de treball en el llarg període de temps transcorregut des de l'aprovació de la Llei bàsica d'ocupació ha vist com es produïen situacions de pèrdua de llocs de treball, amb l'expulsió d'aquest dels col·lectius més sensibles, alhora que augmentava la dificultat del seu accés a l'ocupació, l'atur i les taxes de temporalitat en la contractació, i s'accentuaven els desequilibris territorials.
Juntament amb això, s'han produït situacions expansives que han permès la creació d'ocupació.
Això no obstant, persisteix una alta taxa d'atur i una baixa taxa d'ocupació, comparativament amb les xifres de la Unió Europea, especialment per al col·lectiu de dones.
A més, es mantenen les dificultats d'incorporació al mercat de treball de determinats col·lectius, amb especial incidència en l'atur de llarga durada, manques de capacitació de la població treballadora, retencions a la mobilitat geogràfica i funcional, desequilibris entre els diferents mercats de treball, una excessiva temporalitat en l'ocupació i una escassa taxa de participació dels serveis públics d'ocupació en la intermediació laboral.
Diversos factors addicionals han afectat el mercat de treball en aquests anys: l'evolució demogràfica, primer amb la pressió exercida pels joves en l'accés a la seva primera ocupació i, posteriorment, amb l'envelliment de la població activa; el fenomen immigratori, amb la consegüent arribada d'importants recursos humans procedents de l'exterior al nostre mercat de treball; d'una altra banda, el desenvolupament fulgurant de les tecnologies de la informació i de la comunicació; la nova orientació de la política social (de l'assistència passiva als incentius per a la reinserció laboral), o l'obertura als agents privats dels serveis d'informació, orientació i intermediació, constitueixen un conjunt formidable de reptes als quals s'enfronta una política d'ocupació tendent a la plena ocupació.
Però no només s'ha transformat i s'ha tornat més complex el mercat de treball en què actuen els serveis públics d'ocupació, també ha canviat l'entorn polític i institucional.
El mètode tradicional de gestió estatal del mercat de treball ha donat pas a plantejaments més descentralitzats amb transferències de funcions i serveis per a l'execució de les polítiques actives d'ocupació a les comunitats autònomes.
D'una altra part, el finançament d'aquestes polítiques té un component important de fons procedents de la Unió Europea, a través del Servei Públic d'Ocupació Estatal, encara que la gestió d'aquestes les duen a terme les administracions autonòmiques.
En l'actualitat, els serveis públics d'ocupació han d'actuar en un entorn més competitiu, complex i dinàmic i s'han de situar en el mercat prestant un servei de qualitat als seus usuaris.
Finalment, la globalització de l'economia i el progrés d'integració europea ja no permeten pensar i actuar només en clau nacional.
L'estratègia de coordinació de polítiques iniciada a la Unió Europea —política econòmica, a través de les grans orientacions de política econòmica, i política d'ocupació, a través de les directrius d'ocupació i els plans nacionals d'acció per a l'ocupació, en coordinació amb l'estratègia d'inclusió social— obliga l'Estat espanyol a establir objectius quantificats d'actuació amb aturats, ja que la Unió Europea vincula la distribució de fons europeus (Fons Social Europeu) a l'èxit dels objectius esmentats, fet que necessàriament obliga a l'establiment de mecanismes que facin possible el seu compliment.
En aquest context, aquesta Llei té per objectiu incrementar l'eficiència del funcionament del mercat de treball i millorar les oportunitats d'incorporació a aquest per aconseguir l'objectiu de la plena ocupació, en línia amb el que reiteradament els caps d'Estat i de Govern han anat acordant a les cimeres de la Unió Europea, des de l'inici del procés de Luxemburg fins a la seva ratificació a la cimera de Barcelona.
Això es tradueix a oferir als aturats, sota els principis d'igualtat d'oportunitats, no-discriminació, transparència, gratuïtat, efectivitat i qualitat en la prestació de serveis, una atenció preventiva i personalitzada pels serveis públics d'ocupació, amb especial atenció als col·lectius desfavorits, entre els quals les persones amb discapacitat ocupen un lloc preferent.
Les polítiques d'ocupació han de funcionar com a instruments incentivadors per a la incorporació efectiva dels aturats al mercat de treball, estimulant la recerca activa d'ocupació i la mobilitat geogràfica i funcional.
Des d'una perspectiva d'harmonització del nou model amb l'actual distribució de competències constitucionals entre l'Estat i les comunitats autònomes, en matèria de política d'ocupació, els objectius se centren a assegurar la cooperació i coordinació entre les administracions implicades de manera que s'aconsegueixi la màxima efectivitat mobilitzant i optimitzant tots els recursos disponibles.
L'instrument nuclear per aconseguir aquesta finalitat és el Sistema nacional d'ocupació, considerat com un conjunt d'estructures, mesures i accions necessàries per promoure i desenvolupar la política d'ocupació, que té com a finalitat el desenvolupament de programes i mesures tendents a la consecució de la plena ocupació en els termes acordats a la cimera de caps d'Estat i de Govern de Lisboa.
El Sistema està integrat pel Servei Públic d'Ocupació Estatal i els serveis públics de les comunitats autònomes.
Els seus òrgans són la Conferència Sectorial d'Afers Laborals i el Consell General del Sistema nacional d'ocupació.
Els seus instruments, el Pla nacional d'acció per a l'ocupació, el Programa anual de treball del Sistema nacional d'ocupació i el Sistema d'Informació dels serveis públics d'ocupació.
La participació de les organitzacions empresarials i sindicals més representatives en el Sistema esmentat, així com en els serveis públics d'ocupació estatal i de les comunitats autònomes, a més de ser necessària en un model constitucional com l'espanyol i respectuosa amb els nostres compromisos internacionals, aporta, finalment, més garanties de cohesió i d'èxit al projecte.
Finalment, és objectiu essencial de la Llei la definició de la intermediació laboral, instrument bàsic de la política d'ocupació, en què es preveu la col·laboració amb la societat civil, amb respecte als principis constitucionals i d'acord amb criteris d'objectivitat i eficàcia.
La Llei també estableix un concepte més modern de les polítiques actives d'ocupació, veritables eines d'activació davant l'atur, que es complementen i relacionen amb la prestació econòmica per atur i s'articulen a l'entorn d'itineraris d'atenció personalitzada als demandants d'ocupació, en funció de les seves característiques i requeriments personals i professionals.
Tenint en compte el que estableixen els articles 40 i 41 de la Constitució, la política d'ocupació és el conjunt de decisions adoptades per l'Estat i les comunitats autònomes que tenen per finalitat el desenvolupament de programes i mesures tendents a la consecució de la plena ocupació, així com a la qualitat en l'ocupació, a l'adequació quantitativa i qualitativa de l'oferta i demanda d'ocupació, a la reducció de les situacions de atur i a la deguda protecció en les situacions de atur.
La política d'ocupació s'ha de desenvolupar, dins les orientacions generals de la política econòmica, en l'àmbit de l'estratègia coordinada per a l'ocupació que regula el Tractat constitutiu de la Comunitat Europea.
Són objectius generals de la política d'ocupació:
a ) Garantir l'efectiva igualtat d'oportunitats i la nodiscriminació, tenint en compte el que preveu l'article 9.2 de la Constitució Espanyola, en l'accés a l'ocupació i a les accions orientades a aconseguir-ho, així com la lliure elecció de professió o ofici sense que pugui prevaler cap discriminació, en els termes que estableix l'article 17 de l'Estatut dels treballadors.
Aquests principis són aplicables als nacionals d'estats membres de l'Espai Econòmic Europeu i, en els termes que determini la normativa reguladora dels seus drets i llibertats, als estrangers restants.
b ) Mantenir un sistema eficaç de protecció davant les situacions d'atur, que comprèn les polítiques actives d'ocupació i les prestacions per atur, de manera que s'asseguri la coordinació entre aquestes i la col·laboració entre els diferents ens implicats en l'execució de la política d'ocupació i la seva gestió i la interrelació entre les diferents accions d'intermediació laboral.
c ) Adoptar un enfocament preventiu davant l'atur, especialment de llarga durada, facilitant una atenció individualitzada als aturats, mitjançant accions integrades de polítiques actives que millorin la seva ocupabilitat.
També la política d'ocupació ha de tendir a adoptar un enfocament preventiu davant l'atur i d'anticipació del canvi per mitjà d'accions formatives que facilitin al treballador el manteniment i lamillora de la seva qualificació professional, ocupabilitat i, si s'escau, requalificació i adaptació de les seves competències professionals als requeriments del mercat de treball.
d ) Assegurar polítiques adequades d'integració laboral dirigides a aquells col·lectius que presentin dificultats d'inserció laboral més grans, especialment joves, dones, discapacitats i aturats de llarga durada més grans de 45 anys.
e ) Mantenir la unitat del mercat de treball a tot el territori estatal, tenint en compte les característiques específiques i diverses dels diferents territoris i promovent la correcció dels desequilibris territorials i socials.
f ) Assegurar la lliure circulació dels treballadors i facilitar la mobilitat geogràfica, tant en l'àmbit estatal com en l'europeu, dels qui es volen traslladar per raons d'ocupació.
g ) Coordinar la seva articulació amb la dimensió del fenomen migratori intern i extern, d'acord amb el que estableixen els paràgrafs a i d en col·laboració amb les comunitats autònomes, en el marc de les seves competències respectives.
h ) Proporcionar serveis individualitzats a la població activa dirigits a facilitar-ne incorporació, permanència i progrés en el mercat laboral, així com a les empreses per contribuir a la millora de la seva competitivitat.
i ) Fomentar la cultura emprenedora i l'esperit empresarial, així com millorar l'atenció i l'acompanyament a les persones emprenedores en la posada en marxa de la seva iniciativa empresarial.
En l'àmbit de competència estatal correspon al Govern, a través del Ministeri de Treball i Afers Socials, en el marc dels acords adoptats per la Conferència Sectorial d'Afers Laborals, la coordinació de la política d'ocupació.
Igualment, correspon al Govern, a proposta del Ministeri de Treball i Afers Socials, i amb l'informe previ d'aquest Ministeri a la Conferència Sectorial d'Afers Laborals, l'aprovació dels projectes de normes amb rang de llei i l'elaboració i aprovació de les disposicions reglamentàries en relació amb la intermediació i col·locació en el mercat de treball, foment d'ocupació, protecció per atur, formació professional ocupacional i contínua en l'àmbit estatal, així com el desenvolupament d'aquesta l'ordenació, tot això sense perjudici de les competències que en matèria d'estrangeria corresponen al Ministeri de l'Interior.
En qualsevol cas, correspon al Govern, a través del Ministeri de Treball i Afers Socials, la gestió i el control de les prestacions per atur.
De conformitat amb la Constitució i els seus estatuts d'autonomia, correspon a les comunitats autònomes en el seu àmbit territorial el desenvolupament de la política d'ocupació, el foment de l'ocupació i l'execució de la legislació laboral i dels programes i mesures que els hagin estat transferides.
Les polítiques d'ocupació, en el seu disseny i model de gestió, han de tenir en compte la dimensió local per ajustar-les a les necessitats del territori, de manera que afavoreixin les iniciatives de generació d'ocupació en l'àmbit local i hi donin suport.
De conformitat amb la Constitució, amb els estatuts d'autonomia i amb la Llei 7/1985, de 2 d'abril, reguladora de les bases del règim local, els serveis públics d'ocupació de les comunitats autònomes, en execució de les accions i mesures de polítiques actives, poden establir els mecanismes de col·laboració oportuns amb les entitats locals.
Les entitats locals poden participar en el procés de concertació territorial de les polítiques actives d'ocupació, mitjançant la representació i participació en els òrgans de participació institucional d'àmbit autonòmic.
Els serveis públics d'ocupació de les comunitats autònomes són els responsables de traslladar al marc del Sistema Nacional d'Ocupació la dimensió territorial de les polítiques actives d'ocupació i de determinar, si s'escau, la representació de les entitats locals en els òrgans de participació institucional d'àmbit autonòmic.
En l'exercici de les competències definides a l'article 3.1, el Govern, a proposta del Ministeri d'Ocupació i Seguretat Social, ha d'aprovar l'Estratègia espanyola d'activació per a l'ocupació, que s'ha d'elaborar en col·laboració amb les comunitats autònomes i amb la participació de les organitzacions empresarials i sindicals més representatives, s'ha de sotmetre a informe de la Conferència Sectorial d'Ocupació i Afers Laborals, i s'ha de sotmetre a consulta i a informe del Consell General del Sistema Nacional d'Ocupació.
L'Estratègia espanyola d'activació per a l'ocupació ha d'incloure els elements següents:
a ) Anàlisi de la situació i tendències del mercat de treball.
b ) Principis d'actuació i objectius estratègics i estructurals que cal assolir en matèria de polítiques d'activació per a l'ocupació, incloent polítiques actives d'ocupació i d'intermediació laboral, per al conjunt de l'Estat.
c ) Marc pressupostari, fonts de finançament i criteris de gestió dels fons.
L'Estratègia espanyola d'activació per a l'ocupació ha de reflectir les polítiques actives d'ocupació i d'intermediació laboral que es duen a terme en el conjunt de l'Estat, i ha d'incloure tant els serveis i programes que realitzen els serveis públics d'ocupació amb fons estatals com els que realitzen les comunitats autònomes amb recursos econòmics propis.
L'Estratègia espanyola d'activació per a l'ocupació s'ha d'articular al voltant dels eixos següents de les polítiques d'activació per a l'ocupació, en els quals cal integrar els objectius en matèria de polítiques d'activació per a l'ocupació i el conjunt dels serveis i programes desenvolupats pels serveis públics d'ocupació:
Comprèn les actuacions d'informació, orientació professional, motivació, assessorament, diagnòstic i determinació del perfil professional i de competències, disseny i gestió de la trajectòria individual d'aprenentatge, recerca de treball, intermediació laboral i, en resum, les actuacions de suport a la inserció de les persones beneficiàries.
Inclou les actuacions de formació professional per a l'ocupació, dirigides a l'aprenentatge, la formació, la requalificació o el reciclatge professional i de formació en alternança amb l'activitat laboral, inclosos els programes públics d'ocupació i formació, que permetin al beneficiari adquirir competències o millorar la seva experiència professional, per millorar la seva qualificació i facilitar la seva inserció laboral.
Inclou les actuacions que tenen per objecte incentivar la contractació, la creació d'ocupació o el manteniment dels llocs de treball, especialment per als col·lectius que tenen més dificultat en l'accés o la permanència a la feina, amb una consideració especial a la situació de les persones amb discapacitat, de les persones en situació d'exclusió social, de les persones amb responsabilitats familiars, de les víctimes del terrorisme i de les dones víctimes de violència de gènere.
Igualtat d'oportunitats en l'accés a la feina.
Comprèn les actuacions dirigides a promoure la igualtat entre dones i homes en l'accés, la permanència i la promoció a la feina, així com la conciliació de la vida personal, familiar i laboral.
També inclou les dirigides a facilitar la mobilitat geogràfica o promoure la contractació en sectors d'activitat diferents d'aquells en els quals s'hagi treballat habitualment.
Comprèn les activitats dirigides a fomentar la iniciativa empresarial, el treball autònom i l'economia social, així com les encaminades a la generació d'ocupació, activitat empresarial i dinamització i impuls del desenvolupament econòmic local.
Aquest eix té caràcter transversal, i per tant afecta tota la resta.
Recull les accions, mesures i actuacions que estan dirigides a la millora de la gestió, col·laboració, coordinació i comunicació dins del Sistema Nacional d'Ocupació i l'impuls a la seva modernització.
L'Estratègia espanyola d'activació per a l'ocupació té caràcter plurianual, i pot ser objecte de revisió, millora i actualització.
Un cop finalitzada, cal fer-ne una avaluació.
Els plans anuals de política d'ocupació han de concretar, amb caràcter anual, els objectius de l'Estratègia espanyola d'activació per a l'ocupació que s'ha d'assolir en el conjunt de l'Estat i en cadascuna de les diferents comunitats autònomes, així com els indicadors que cal utilitzar per conèixer i avaluar anualment el seu grau de compliment.
Així mateix, per assolir aquests objectius, han de contenir la previsió dels serveis i programes de polítiques actives d'ocupació i d'intermediació laboral que es proposen dur a terme, tant les comunitats autònomes en l'exercici de les seves competències d'execució en l'àmbit del treball, l'ocupació i la formació professional per a l'ocupació, com el Servei Públic d'Ocupació Estatal en el seu àmbit competencial.
Els serveis i programes inclosos en cada pla anual poden ser modificats excepcionalment pel Servei Públic d'Ocupació Estatal, a petició justificada de la comunitat autònoma corresponent, quan necessitats de caràcter extraordinari sobrevingudes ho facin necessari per a la gestió i l'execució adequades del pla.
Els plans anuals de política d'ocupació els ha d'elaborar el Ministeri d'Ocupació i Seguretat Social tenint en compte les previsions formulades per les comunitats autònomes i el Servei Públic d'Ocupació Estatal en el si de la Conferència Sectorial d'Ocupació i Afers Laborals, n'ha d'emetre informe el Consell General del Sistema Nacional d'Ocupació, regulat a l'article 7.b), i els ha d'aprovar el Consell de Ministres.
S'entén per Sistema nacional d'ocupació el conjunt d'estructures, mesures i accions necessàries per promoure i desenvolupar la política d'ocupació.
El Sistema nacional d'ocupació està integrat pel Servei Públic d'Ocupació Estatal i els serveis públics d'ocupació de les comunitats autònomes.
El Sistema nacional d'ocupació ha de garantir el compliment de les finalitats següents:
a ) Fomentar l'ocupació i donar suport a la creació de llocs de treball, en especial dirigits a persones amb una dificultat d'inserció laboral més gran.
b ) Oferir un servei d'ocupació públic i gratuït a treballadors i empresaris, capaç de captar les ofertes d'ocupació del mercat de treball, sobre la base d'una atenció eficaç i de qualitat amb vista a incrementar progressivament les seves taxes d'intermediació laboral.
c ) Facilitar la informació necessària que permeti als demandants d'ocupació trobar una feina o millorar les seves possibilitats d'ocupació, i als ocupadors, contractar els treballadors adequats apropiats a les seves necessitats, assegurant el principi d'igualtat en l'accés dels treballadors i empresaris als serveis prestats pel servei públic d'ocupació.
d ) Assegurar que els serveis públics d'ocupació, en l'àmbit de les seves competències respectives, apliquen les polítiques actives d'ocupació i d'intermediació laboral de conformitat amb els principis d'igualtat i no-discriminació, en els termes previstos a l'article 9 de la Constitució, i promouen la superació dels desequilibris territorials.
e ) Garantir l'aplicació de les polítiques d'activació per a l'ocupació i de l'acció protectora per desocupació.
f ) Assegurar la unitat del mercat de treball a tot el territori espanyol i la seva integració al mercat únic europeu, així com la lliure circulació dels treballadors.
g ) Impulsar la cooperació del servei públic d'ocupació i de les empreses en aquelles accions de polítiques actives i qualificació professional que aquestes duguin a terme i que puguin ser efectives per a la integració laboral, la formació o la requalificació dels aturats.
h ) Enfortir els serveis públics d'ocupació i afavorir la col·laboració publicoprivada en la intermediació laboral i el desenvolupament de les polítiques actives d'ocupació.
En el compliment d'aquestes finalitats, el Sistema nacional d'ocupació és objecte d'avaluació periòdica a fi d'adequar les seves estructures, mesures i accions a les necessitats reals del mercat laboral.
Els òrgans del Sistema Nacional d'Ocupació són:
a ) La Conferència Sectorial d'Ocupació i Assumptes Laborals, que és l'instrument general de col·laboració, coordinació i cooperació entre l'Administració de l'Estat i la de les comunitats autònomes en matèria de política d'ocupació i especialment pel que fa a l'Estratègia espanyola d'ocupació i al Pla anual de política d'ocupació.
b ) El Consell General del Sistema Nacional d'Ocupació, que és l'òrgan consultiu de participació institucional en matèria de política d'ocupació.
El Consell està integrat per un representant de cadascuna de les comunitats autònomes i pel mateix nombre de membres de l'Administració General de l'Estat, de les organitzacions empresarials i de les organitzacions sindicals més representatives.
Per a l'adopció d'acords, es ponderen els vots de les organitzacions empresarials i els de les organitzacions sindicals perquè cadascuna d'aquestes dues representacions tingui el mateix pes que el conjunt dels representants de les dues administracions, i així es mantingui el caràcter tripartit del Consell.
Les seves funcions es determinen per reglament, de conformitat amb les atribuïdes al Sistema Nacional d'Ocupació per l'article 9 d'aquesta Llei, entre les quals figura la de consulta i informe de l'Estratègia espanyola d'ocupació i del Pla anual de política d'ocupació.
La coordinació del Sistema Nacional d'Ocupació s'ha de dur a terme principalment a través dels instruments següents:
a ) L'Estratègia espanyola d'activació per a l'ocupació, regulada a l'article 4 bis.
b ) Els plans anuals de política d'ocupació, regulats a l'article 4 ter.
c ) El Sistema d'informació dels serveis públics d'ocupació, que es configura com un sistema d'informació comú que s'ha d'organitzar amb una estructura informàtica integrada i compatible, i que ha de ser l'instrument tècnic que integri la informació relativa a la intermediació laboral, a la gestió de les polítiques actives d'ocupació, i de la protecció per desocupació, que realitzin els serveis públics d'ocupació a tot el territori de l'Estat.
Aquest sistema ha de garantir que es duguin a terme de manera adequada les funcions d'intermediació laboral, sense barreres territorials; el registre de les persones demandants de feina; la traçabilitat de les actuacions seguides per aquestes en la seva relació amb els serveis públics d'ocupació; les estadístiques comunes; la comunicació del contingut dels contractes; el coneixement de la informació resultant i el seguiment, entre d'altres àmbits, de la gestió de la formació professional per a l'ocupació, l'orientació professional, les iniciatives d'ocupació i les bonificacions a la contractació, així com les actuacions de les agències de col·locació.
També ha de permetre l'avaluació, el seguiment i el control de l'ús de fons procedents dels pressupostos generals de l'Estat o de la Unió Europea per a la seva justificació.
L'organització i el funcionament del Sistema nacional d'ocupació es basa en els principis següents:
Participació de les organitzacions empresarials i sindicals més representatives en el Servei Públic d'Ocupació Estatal i en els serveis públics d'ocupació de les comunitats autònomes, en la forma en què aquests determinin, d'acord amb el que preveu aquesta Llei.
Transparència en el funcionament del mercat de treball i establiment de les polítiques necessàries per assegurar la lliure circulació de treballadors per raons d'ocupació o formació, tenint en compte, com a elements essencials per garantir aquest principi els següents:
a ) Integració, compatibilitat i coordinació dels sistemes d'informació.
El Servei Públic d'Ocupació Estatal i els serveis públics d'ocupació de les comunitats autònomes han de col·laborar en la creació, l'explotació i el manteniment d'un sistema d'informació comuna que s'ha d'organitzar amb una estructura informàtica integrada i compatible.
Això ha de permetre dur a terme de manera adequada les funcions d'intermediació laboral sense barreres territorials, el registre d'atur, les estadístiques comunes, la comunicació del contingut dels contractes i el seguiment i control de la utilització de fons procedents de l'Administració General de l'Estat o europea per a la seva justificació.
b ) Existència d'una base de dades comuna, Portal únic d'ocupació, que possibiliti la difusió de les ofertes, demandes d'ocupació i oportunitats de formació existents en tot el territori de l'Estat, així com a la resta dels països de l'Espai Econòmic Europeu, i que respecti el que estableix la Llei orgànica 15/1999, de 13 de desembre, de protecció de dades de caràcter personal.
Per a això, els serveis públics d'ocupació han de registrar totes les ofertes i demandes d'ocupació a les bases de dades del Sistema d'Informació dels Serveis Públics d'Ocupació.
El Servei Públic d'Ocupació Estatal ha de garantir la difusió d'aquesta informació a tots els ciutadans, les empreses i les administracions públiques com a garantia de transparència i unitat de mercat.
Els serveis públics d'ocupació són els responsables d'assumir, en els termes que estableix aquesta Llei, l'execució de les polítiques actives d'ocupació, sense perjudici que es puguin establir instruments de col·laboració amb altres entitats que han d'actuar sota la seva coordinació.
Aquestes entitats han de respectar en tot cas els principis d'igualtat i no-discriminació.
La col·laboració d'aquestes entitats s'orienta en funció de criteris objectius d'eficàcia, qualitat i especialització en la prestació del servei encomanat, en tot cas d'acord amb el que estableix la normativa corresponent.
La col·laboració dels interlocutors socials s'ha de considerar de manera específica.
Qualitat en la prestació del servei, que afavoreixi l'impuls i la millora permanent dels serveis públics d'ocupació per adaptar-se a les necessitats del mercat de treball, amb aprofitament de les noves tecnologies com a element dinamitzador del canvi, amb dotació suficient de recursos humans i materials que possibilitin una atenció especialitzada i personalitzada tant als demandants d'ocupació com a les empreses.
Aplicar i concretar l'Estratègia espanyola d'activació per a l'ocupació, a través dels plans anuals de política d'ocupació.
Garantir la coordinació i cooperació del Servei Públic d'Ocupació Estatal i els serveis públics d'ocupació de les comunitats autònomes, prestant una atenció especial a la coordinació entre les polítiques actives d'ocupació i d'intermediació per a l'ocupació i les prestacions per desocupació.
Establir objectius concrets i coordinats a través dels plans anuals de política d'ocupació que permetin avaluar els resultats i l'eficàcia de les polítiques d'activació per a l'ocupació i definir indicadors comparables.
Impulsar i coordinar l'adaptació permanent dels serveis públics d'ocupació a les necessitats del mercat de treball, en el marc dels acords a què s'arribi en la Conferència Sectorial d'Ocupació i Afers Laborals.
Informar, proposar i recomanar a les administracions públiques sobre qüestions relacionades amb les polítiques actives d'ocupació i d'intermediació per a l'ocupació.
Analitzar el mercat laboral en els diferents sectors d'activitat i àmbits territorials amb la finalitat d'adequar les polítiques actives d'ocupació i d'intermediació per a l'ocupació a les seves necessitats, així com per determinar la situació nacional d'ocupació que contribueixi a fixar les necessitats de treballadors estrangers, d'acord amb la normativa derivada de la política migratòria.
Determinar i tenir actualitzada una cartera comuna de serveis del Sistema Nacional d'Ocupació a prestar per part dels serveis públics d'ocupació que garanteixi l'accés, a tot l'Estat i en condicions d'igualtat, a un servei públic i gratuït d'ocupació.
Fer el seguiment del Fons de Polítiques d'Ocupació.
El Servei Públic d'Ocupació Estatal és l'organisme autònom de l'Administració General de l'Estat al qual se li encomana l'ordenació, el desenvolupament i el seguiment dels programes i les mesures de la política d'ocupació, en el marc del que estableix aquesta Llei.
El Servei Públic d'Ocupació Estatal és un organisme autònom dels que preveu el capítol II del títol III de la Llei 6/1997, de 14 d'abril, d'organització i funcionament de l'Administració General de l'Estat, adscrit al Ministeri de Treball i Afers Socials a través del seu titular.
Com a organisme autònom té personalitat jurídica pròpia i independent de l'Administració General de l'Estat, plena capacitat d'actuar per al compliment de les seves funcions, patrimoni i tresoreria propis, així com autonomia de gestió, i es regeix pel que estableixen la Llei 6/1997, de 14 d'abril, d'organització i funcionament de l'Administració General de l'Estat, la Llei 30/1992, de 26 de novembre, de règim jurídic de les administracions públiques i del procediment administratiu comú, la Llei general pressupostària i les altres disposicions aplicables als organismes autònoms de l'Administració General de l'Estat.
El Servei Públic d'Ocupació Estatal s'articula a l'entorn d'una estructura central i una estructura perifèrica, per al compliment de les seves competències.
Les organitzacions empresarials i sindicals més representatives han de participar, de forma tripartida i paritària, en els seus òrgans corresponents.
En tot cas, l'estructura central s'ha de dotar d'un consell general i d'una comissió executiva, la composició i les funcions del qual s'han d'establir per reglament, d'acord amb les competències atribuïdes al Servei Públic d'Ocupació Estatal.
El Servei Públic d'Ocupació Estatal té les competències següents:
a ) Elaborar i elevar al Ministeri de Treball i Afers Socials les propostes normatives d'àmbit estatal en matèria d'ocupació que siguin procedents.
b ) Formular l'avantprojecte de pressupost d'ingressos i despeses.
c ) Percebre els ajuts de fons europeus per al cofinançament d'accions a càrrec del seu pressupost i procedir a justificar-los, a través de l'autoritat de gestió designada per la normativa de la Unió Europea.
d ) Elaborar el projecte de l'Estratègia espanyola d'activació per a l'ocupació i dels plans anuals de política d'ocupació en col·laboració amb les comunitats autònomes.
Les organitzacions empresarials i sindicals més representatives han de participar en l'elaboració d'aquesta Estratègia i han de rebre informació periòdica sobre el seu desenvolupament i seguiment.
e ) Coordinar les actuacions conjuntes dels serveis públics d'ocupació en el desenvolupament del Sistema d'Informació dels Serveis Públics d'Ocupació.
f ) Gestionar l'Observatori de les Ocupacions del Servei Públic d'Ocupació Estatal, amb una xarxa a tot el territori de l'Estat, que analitzi la situació i les tendències del mercat de treball i la situació de la formació per a l'ocupació, en col·laboració amb les comunitats autònomes.
g ) Mantenir les bases de dades generades pels sistemes integrats d'informació del Sistema Nacional d'Ocupació i elaborar les estadístiques en matèria d'ocupació, formació i protecció per desocupació en l'àmbit estatal.
h ) Gestionar els serveis i programes finançats amb càrrec a la reserva de crèdit establerta en el seu pressupost de despeses.
Aquests serveis i programes són:
Serveis i programes l'execució dels quals afecti un àmbit geogràfic superior al d'una comunitat autònoma, quan aquests exigeixin la mobilitat geogràfica de les persones desocupades o treballadores participants en aquestes a una altra comunitat autònoma diferent de la seva, o a un altre país i requereixin una coordinació unificada.
Serveis i programes dirigits tant a les persones demandants de feina com a les persones ocupades, per a la millora de la seva ocupació mitjançant la col·laboració del Servei Públic d'Ocupació Estatal amb òrgans de l'Administració General de l'Estat o els seus organismes autònoms, per a la realització d'accions formatives, entre d'altres, les que tinguin com a objectiu la generació d'ocupació de qualitat i la millora d'oportunitats de les persones treballadores, en particular quan es desenvolupin en el marc de plans, estratègies o programes d'àmbit estatal, i execució d'obres i serveis d'interès general i social relatives a competències exclusives de l'Estat.
Serveis i programes d'intermediació i polítiques actives d'ocupació que tinguin per objectiu la integració laboral de treballadors immigrants, realitzades als seus països d'origen, per facilitar l'ordenació dels fluxos migratoris.
Programes que s'estableixin amb caràcter excepcional i durada determinada, l'execució dels quals afecti tot el territori nacional, amb una gestió que ha de ser necessàriament centralitzada als efectes de garantir-ne l'efectivitat, així com possibilitats idèntiques d'obtenció i gaudi a tots els potencials beneficiaris.
La reserva de crèdit a què fa referència aquest paràgraf s'ha de dotar anualment, amb l'informe previ de la Conferència Sectorial d'Ocupació i Afers Laborals, mitjançant la Llei de pressupostos generals de l'Estat.
Cal informar anualment la Conferència Sectorial dels resultats de les actuacions finançades amb càrrec a aquests.
i ) Portar a terme investigacions, estudis i anàlisis sobre la situació del mercat de treball i els instruments per millorar-lo, en col·laboració amb les comunitats autònomes respectives.
j ) La gestió i el control de les prestacions per desocupació, sense perjudici de la comesa de vigilància i exigència del compliment de les normes legals i reglamentàries sobre obtenció i gaudi de les prestacions del sistema de la Seguretat Social que l'article 3 de la Llei 42/1997, de 14 de novembre, ordenadora de la Inspecció de Treball i Seguretat Social, atribueix als funcionaris del cos superior d'inspectors de treball i Seguretat Social i del cos de subinspectors d'ocupació i Seguretat Social.
Als efectes de garantir la coordinació entre polítiques actives d'ocupació i prestacions per desocupació, la gestió d'aquesta prestació s'ha de dur a terme mitjançant sistemes de cooperació amb els serveis públics d'ocupació de les comunitats autònomes.
El Servei Públic d'Ocupació Estatal ha de col·laborar amb les comunitats autònomes que hagin assumit el traspàs de les competències.
k ) Coordinar i impulsar accions de mobilitat en l'àmbit estatal i europeu, així com encarregar-se de la representació de l'Estat espanyol en la xarxa Eures.
l ) Qualssevol altres competències que legalment o reglamentàriament se li atribueixin.
L'Estat, a través del Servei Públic d'Ocupació Estatal, té les competències en matèria de fons d'ocupació d'àmbit nacional, que han de figurar el seu pressupost degudament identificats i desagregats.
Aquests fons, que no formen part del cost efectiu dels traspassos de competències de gestió a les comunitats autònomes, es distribueixen de conformitat amb el que estableix la normativa pressupostària, quan corresponguin a programes la gestió dels quals hagi estat transferida.
En la distribució dels fons a les comunitats autònomes acordada en la Conferència Sectorial d'Ocupació i Afers Laborals, cal identificar la part d'aquests destinada a polítiques actives d'ocupació per als col·lectius que es determinin específicament d'acord amb les prioritats de l'Estratègia espanyola d'activació per a l'ocupació i tenint en compte les peculiaritats existents en les diferents comunitats autònomes, a fi de garantir-ne el compliment.
Han de ser objecte de devolució al Servei Públic d'Ocupació Estatal els fons amb una destinació específica que no s'hagin utilitzat per a aquest fi, llevat que per circumstàncies excepcionals, sobrevingudes i d'atenció urgent calgui utilitzar els fons esmentats per a altres col·lectius dins de les finalitats pressupostàries específiques, i en qualsevol altre cas es requereix l'informe del Ministeri d'Hisenda i Administracions Públiques.
En tot cas, el Servei Públic d'Ocupació Estatal i l'òrgan corresponent de la comunitat autònoma han d'acordar la reassignació d'aquests fons, reassignació que en cap cas ha de donar lloc a la modificació del pressupost d'aquest Organisme.
Amb caràcter previ al lliurament dels fons que en el si de la Conferència Sectorial d'Ocupació i Assumptes Laborals es destinin a possibilitar les funcions d'intermediació laboral, sense barreres territorials, en els termes de la lletra c de l'article 7 bis d'aquesta Llei, el Servei Públic d'Ocupació Estatal ha de comprovar el compliment per part dels serveis públics d'ocupació del que estableix l'apartat 2. b de l'article 8.
Si el Servei Públic d'Ocupació Estatal detecta l'incompliment d'aquesta obligació per part d'alguna comunitat autònoma, no ha d'abonar les quantitats degudes mentre no es repari aquesta situació.
A aquests efectes, el Servei Públic d'Ocupació Estatal ha de comunicar a les comunitats autònomes que estiguin en aquesta situació la necessitat de reparar l'incompliment detectat.
Del total dels fons d'ocupació d'àmbit nacional s'estableix una reserva de crèdit, no subjecta a la distribució a què fan referència els apartats anteriors, perquè el Servei Públic d'Ocupació Estatal gestioni les accions i mesures que assenyala l'article 13. h.
En la distribució dels fons que han de gestionar les comunitats autònomes a què es refereix l'article anterior, segons el procediment que preveu la Llei general pressupostària, s'han identificar els programes cofinançats pels fons de la Unió Europea.
Quan les polítiques actives estiguin cofinançades per fons de la Unió Europea, les comunitats autònomes que hagin assumit la seva gestió han d'assumir, igualment, la responsabilitat financera derivada del compliment dels requisits que preveu la legislació comunitària aplicable.
Són òrgans de seguiment i control dels fons d'ocupació d'àmbit nacional:
a ) El Servei Públic d'Ocupació Estatal.
b ) Els òrgans de les comunitats autònomes, respecte de la gestió transferida.
c ) La Inspecció de Treball i Seguretat Social.
d ) La Intervenció General de l'Administració de l'Estat.
f ) En la mesura que els fons estiguin cofinançats per la Unió Europea, els òrgans corresponents d'aquesta, així com, en l'àmbit estatal, els organismes designats com a autoritats de gestió i autoritats pagadores dels fons estructurals.
Les accions de control les exerceixen els òrgans esmentats de conformitat amb la normativa que els és aplicable.
S'entén per Servei Públic d'Ocupació de les comunitats autònomes els seus òrgans o entitats als quals les administracions esmentades encomanin, en els seus àmbits territorials respectius, l'exercici de les funcions necessàries per a la gestió de la intermediació laboral, segons el que estableixen l'article 20 i següents d'aquesta Llei, i de les polítiques actives d'ocupació, a les quals es refereixen els articles 23 i següents d'aquesta mateixa disposició.
Els serveis públics d'ocupació de les comunitats autònomes dissenyen i estableixen, en l'exercici de les seves competències, les mesures necessàries per determinar les actuacions de les entitats que hi col·laborin en l'execució i el desenvolupament de les polítiques actives d'ocupació i la gestió de la intermediació laboral.
Els serveis públics d'ocupació de les comunitats autònomes han de participar en l'elaboració de l'Estratègia espanyola d'activació per a l'ocupació i dels plans anuals de política d'ocupació.
Les comunitats autònomes, en exercici de les seves competències d'execució de les polítiques d'activació per a l'ocupació, poden elaborar els seus propis plans de política d'ocupació, d'acord amb els objectius dels plans anuals de política d'ocupació i en coherència amb les orientacions i els objectius de l'Estratègia espanyola d'activació per a l'ocupació.
Els serveis públics d'ocupació de les comunitats autònomes, en funció de la seva capacitat d'autoorganització, s'han de dotar dels òrgans de direcció i estructura per la prestació del servei al ciutadà.
Aquests serveis públics d'ocupació han de comptar amb la participació de les organitzacions empresarials i sindicals més representatives en els òrgans de representació de caràcter consultiu, en la forma que prevegin les comunitats autònomes; aquesta participació té caràcter tripartit i paritari.
Les polítiques actives desenvolupades a les comunitats autònomes i el finançament de les quals no correspongui al Servei Públic d'Ocupació Estatal, o, si s'escau, les complementàries de les del Servei Públic Estatal, s'han de finançar, si s'escau, amb les corresponents partides que els pressupostos de la comunitat autònoma estableixin, així com amb la participació en els fons procedents de la Unió Europea.
Els serveis públics d'ocupació han de prestar serveis a les persones desocupades, a les persones ocupades i a les empreses, independentment de la seva forma jurídica.
La cartera comuna de serveis del Sistema Nacional d'Ocupació ha de recollir els serveis la prestació dels quals ha d'estar garantida en tot el territori nacional i per tots els serveis públics d'ocupació.
La cartera comuna de serveis del Sistema Nacional d'Ocupació, que s'ha de regular reglamentàriament, té per objecte garantir, a tot l'Estat, l'accés en condicions d'igualtat als serveis públics d'ocupació i als serveis que aquests presten, així com la igualtat d'oportunitats en l'accés a l'ocupació, i constitueix un compromís dels serveis públics d'ocupació amb les persones i empreses usuàries d'aquests.
En tot cas, s'ha de garantir als treballadors desocupats l'accés gratuït als serveis prestats pels serveis públics d'ocupació.
La cartera comuna de serveis del Sistema Nacional d'Ocupació ha de recollir els serveis comuns que han de prestar els serveis públics d'ocupació a les persones, tant desocupades com ocupades, i a les empreses.
Cada servei públic d'ocupació pot establir la seva pròpia cartera de serveis, que ha d'incloure, a més de la cartera comuna de serveis del Sistema Nacional d'Ocupació, els altres serveis complementaris que el servei públic determini en l'àmbit de les seves competències, atenent l'evolució del seu mercat de treball, les necessitats de les persones i empreses, les prioritats establertes en el marc del Sistema Nacional d'Ocupació i els recursos disponibles.
L'accés a determinats serveis del catàleg requereix la inscripció com a demandant de feina tant de les persones desocupades com de les ocupades.
L'accés de les persones desocupades als serveis públics d'ocupació s'ha d'efectuar mitjançant la inscripció i recollida de dades en una entrevista inicial que ha de comportar una valoració dels serveis que requereix per a la seva inserció laboral.
D'acord amb això, i en col·laboració amb les persones desocupades, s'ha de determinar, si és procedent, el començament d'un itinerari individual i personalitzat d'ocupació en funció del perfil professional, competències professionals, necessitats i expectatives de la persona, junt amb la situació del mercat de treball i amb criteris vinculats a la percepció de prestacions, la pertinença a col·lectius definits com a prioritaris i els que es determinin en el marc del Sistema Nacional d'Ocupació.
L'articulació de l'itinerari individual i personalitzat d'ocupació es configura com un dret per a les persones desocupades i com una obligació per als serveis públics d'ocupació.
L'itinerari individual i personalitzat d'ocupació inclou, a partir d'una entrevista de diagnòstic individualitzada, les accions del catàleg de serveis, i serveis específics, que ofereix el servei públic d'ocupació a la persona demandant d'ocupació, de conformitat amb les seves necessitats, els seus requeriments i l'objectiu a aconseguir.
Per a la realització de l'itinerari individual i personalitzat d'ocupació és necessari subscriure i signar un acord personal d'ocupació.
Mitjançant aquest acord, d'una banda, la persona beneficiària de l'itinerari es compromet a participar activament en les accions per millorar la seva ocupabilitat i de recerca activa d'ocupació, o la posada en marxa d'una iniciativa empresarial, i, d'altra banda, el servei públic d'ocupació es compromet a assignar i planificar les accions i mesures necessàries.
En el cas de persones beneficiàries de prestacions i subsidis per desocupació, aquest acord personal d'ocupació ha de formar part del compromís d'activitat que estableix l'article 27.
L'incompliment, per causes no justificades, de l'acord personal d'ocupació dóna lloc a les sancions que preveu el text refós de la Llei sobre infraccions i sancions en l'ordre social, aprovat pel Reial decret legislatiu 5/2000, de 4 d'agost.
A aquests efectes, els incompliments per part de persones que siguin beneficiàries de prestacions i subsidis per desocupació suposen un incompliment del compromís d'activitat que hagin subscrit.
Els serveis públics d'ocupació són responsables de la realització, seguiment, avaluació i possible redefinició dels itineraris individuals i personalitzats d'ocupació i, si s'escau, deriven la realització de les accions que han de dur a terme les persones demandants d'ocupació a les entitats col·laboradores.
En tot cas, s'han de fixar les actuacions pròpies dels serveis públics d'ocupació i les que poden ser concertades.
El Govern i les comunitats autònomes han d'adoptar, d'acord amb els preceptes constitucionals i estatutaris, així com amb els compromisos assumits en l'àmbit de la Unió Europea i en l'Estratègia espanyola d'activació per a l'ocupació, programes específics destinats a fomentar l'ocupació de les persones amb dificultats especials d'integració al mercat de treball, especialment joves, amb una atenció particular a aquells amb dèficit de formació, dones, parats de llarga durada, majors de 45 anys, persones amb responsabilitats familiars, persones amb discapacitat o en situació d'exclusió social, i immigrants, amb respecte a la legislació d'estrangeria, o d'altres que es puguin determinar, en el marc del Sistema Nacional d'Ocupació.
Tenint en compte les especials circumstàncies d'aquests col·lectius, els serveis públics d'ocupació han d'assegurar el disseny d'itineraris individuals i personalitzats d'ocupació que combinin les diferents mesures i polítiques, degudament ordenades i ajustades al perfil professional de les persones que els integren i a les seves necessitats específiques.
Quan això sigui necessari, els serveis públics d'ocupació han de valorar la necessitat de coordinació amb els serveis socials per donar una atenció millor a aquestes persones.
La intermediació laboral és el conjunt d'accions que tenen per objecte posar en contacte les ofertes de treball amb els treballadors que busquen una feina, per a la seva col·locació.
La intermediació laboral té com a finalitat proporcionar als treballadors una feina adequada a les seves característiques i facilitar als ocupadors els treballadors més apropiats als seus requeriments i necessitats.
També es considera intermediació laboral l'activitat destinada a la recol·locació dels treballadors que resultin excedents en processos de reestructuració empresarial, quan aquella hagi estat establerta o acordada amb els treballadors o els seus representants en els corresponents plans socials o programes de recol·locació.
Als efectes del Sistema Nacional d'Ocupació, la intermediació al mercat de treball s'ha de fer a través de:
a ) Els serveis públics d'ocupació.
b ) Les agències de col·locació.
c ) Els altres serveis que es determinin reglamentàriament per als treballadors a l'exterior.
Als efectes del que preveu aquesta Llei, s'entén per agències de col·locació les entitats públiques o privades, amb o sense finalitat de lucre, que duguin a terme activitats d'intermediació laboral d'acord amb el que estableix l'article 20, com a col·laboradors dels serveis públics d'ocupació o bé de manera autònoma però coordinada amb aquests.
Així mateix, poden dur a terme actuacions relacionades amb la recerca de treball, com ara orientació i informació professional, i amb la selecció de personal.
Les empreses de recol·locació són agències de col·locació especialitzades en l'activitat a què es refereix l'article 20.2.
L'activitat de les agències de col·locació es pot dur a terme en tot el territori espanyol.
Les persones físiques o jurídiques, incloses les empreses de treball temporal, que vulguin actuar com a agències de col·locació han de presentar amb caràcter previ una declaració responsable.
Aquesta declaració responsable s'ha de presentar davant el Servei Públic d'Ocupació Estatal en el supòsit que l'agència pretengui dur a terme la seva activitat des de centres de treball establerts en dues o més comunitats autònomes o utilitzant exclusivament mitjans electrònics o per l'equivalent de la comunitat autònoma, en cas que l'agència pretengui dur a terme la seva activitat des de centres de treball establerts únicament al territori d'aquesta comunitat.
Les agències de col·locació poden iniciar la seva activitat des del dia de la presentació de la declaració responsable, sense perjudici de les facultats de comprovació, control i inspecció que tinguin atribuïdes les administracions competents.
La inexactitud o falsedat en qualsevol dada, manifestació o document, de caràcter essencial, que s'hagi acompanyat o incorporat a la declaració responsable determina la impossibilitat de continuar amb l'activitat com a agència de col·locació, sense perjudici de les responsabilitats penals, civils o administratives que siguin procedents.
Cal regular reglamentàriament un sistema electrònic comú que permeti integrar el conjunt de la informació proporcionada pel Servei Públic d'Ocupació Estatal i pels serveis públics d'ocupació de les comunitats autònomes respecte a les agències de col·locació de manera que aquests puguin conèixer en tot
moment les agències que operen al seu territori.
En tot cas, sense perjudici de les obligacions previstes en aquest capítol i de les específiques que es determinin reglamentàriament, les agències de col·locació han de:
a ) Subministrar als serveis públics d'ocupació la informació que es determini per via reglamentària, amb la periodicitat i la forma que allà s'estableixi sobre els treballadors atesos i les activitats que exerceixen, així com sobre les ofertes de feina i els perfils professionals que corresponguin amb aquestes ofertes.
b ) Respectar la intimitat i dignitat dels treballadors i complir la normativa aplicable en matèria de protecció de dades, i garantir als treballadors la gratuïtat per la prestació de serveis.
d ) Disposar de sistemes electrònics compatibles i complementaris amb els dels serveis públics d'ocupació.
e ) Complir la normativa vigent en matèria laboral i de Seguretat Social.
f ) Complir les normes sobre accessibilitat universal de les persones amb discapacitat i, en particular, vetllar per la relació correcta entre les característiques dels llocs de treball oferts i el perfil acadèmic i professional requerit, a fi de no excloure de l'accés al treball les persones amb discapacitat.
g ) Garantir, en el seu àmbit d'actuació, el principi d'igualtat en l'accés al treball, sense poder establir cap discriminació, directa o indirecta, basada en raons d'origen, inclòs el racial o ètnic, sexe, edat, estat civil, religió o conviccions, opinió política, orientació sexual, afiliació sindical, condició social, llengua dins de l'Estat i discapacitat, sempre que els treballadors estiguin en condicions d'aptitud per exercir el treball o l'ocupació de què es tracti.
Les agències de col·locació es poden considerar entitats col·laboradores dels serveis públics d'ocupació, amb l'abast que preveuen les normes de desplegament d'aquesta Llei.
L'instrument jurídic en què s'articuli aquesta col·laboració ha de regular els mecanismes de comunicació per part de les agències de col·locació dels incompliments de les obligacions dels treballadors i dels sol·licitants i beneficiaris de prestacions per desocupació que preveu l'article 231.1 del text refós de la Llei general de la Seguretat Social, aprovat pel Reial decret legislatiu 1/1994, de 20 de juny.
La intermediació laboral realitzada pels serveis públics d'ocupació i les agències de col·locació, així com les accions d'intermediació que puguin realitzar altres entitats col·laboradores d'aquells, s'han de prestar d'acord amb els principis constitucionals d'igualtat d'oportunitats en l'accés a l'ocupació i no-discriminació, i s'ha de garantir la plena transparència en el seu funcionament.
Els serveis públics d'ocupació, agències i entitats assenyalats a l'apartat anterior han de sotmetre la seva actuació en el tractament de dades dels treballadors a la normativa aplicable en matèria de protecció de dades.
Amb la finalitat d'assegurar el compliment dels principis esmentats, els serveis públics d'ocupació han de garantir que el procés específic de selecció i cassació entre oferta de treball i demanda de feina correspongui, amb caràcter general, al Servei Públic d'Ocupació i a les agències de col·locació.
En el supòsit de col·lectius amb especials dificultats d'inserció laboral, els serveis públics d'ocupació poden comptar amb entitats col·laboradores especialitzades per dur a terme el procés a què es refereix el paràgraf anterior.
Els serveis públics d'ocupació assumeixen la dimensió pública de la intermediació laboral, si bé poden establir amb altres entitats i amb agències de col·locació convenis, acords o altres instruments de coordinació que tinguin per objecte afavorir la col·locació de demandants de feina.
La intermediació laboral realitzada pels serveis públics d'ocupació, per si mateixos o a través de les entitats o agències de col·locació quan realitzin activitats incloses en l'àmbit de la col·laboració amb aquells, de conformitat amb el que estableix aquest capítol, s'ha de fer de forma gratuïta per als treballadors i per als ocupadors.
La intermediació realitzada per les agències de col·locació amb independència dels serveis públics d'ocupació ha de garantir als treballadors la gratuïtat per la prestació de serveis, i no se'ls pot exigir cap contraprestació per aquests.
Als efectes de la intermediació que realitzin els serveis públics d'ocupació i, si s'escau, les entitats col·laboradores d'aquests i de l'execució dels programes i mesures de polítiques actives d'ocupació, tenen exclusivament la consideració de demandants d'ocupació aquells que s'inscriguin com a tals en els esmentats serveis públics d'ocupació.
Els serveis públics d'ocupació, les seves entitats col·laboradores i les agències de col·locació en la gestió de la intermediació laboral han de vetllar específicament per evitar la discriminació tant directa com indirecta en l'accés a l'ocupació.
Els gestors de la intermediació laboral quan, en les ofertes de col·locació, hi apreciïn caràcter discriminatori, ho han de comunicar als qui hagin formulat l'oferta.
En particular, es consideren discriminatòries les ofertes referides a un dels sexes, llevat que es tracti d'un requisit professional essencial i determinant de l'activitat a exercir.
En tot cas es considera discriminatòria l'oferta referida a un sol dels sexes basada en exigències del lloc de treball relacionades amb l'esforç físic.
S'entén per polítiques actives d'ocupació el conjunt de serveis i programes d'orientació, ocupació i formació dirigides a millorar les possibilitats d'accés al treball, per compte d'altri o propi, de les persones desocupades, al manteniment de l'ocupació i a la promoció professional de les persones ocupades i al foment de l'esperit empresarial i de l'economia social.
Les polítiques definides al paràgraf anterior s'han de desenvolupar a tot l'Estat, tenint en compte l'Estratègia espanyola d'activació per a l'ocupació, els continguts comuns establerts a la normativa estatal d'aplicació, les necessitats dels demandants de feina i els requeriments dels mercats de treball respectius, de manera coordinada entre els agents de formació professional per a l'ocupació i la intermediació laboral que realitzen aquestes accions, amb l'objecte d'afavorir la col·locació dels demandants de feina.
Aquestes polítiques s'han de complementar i relacionar, si s'escau, amb la protecció per desocupació regulada al títol III del text refós de la Llei general de la Seguretat Social, aprovat pel Reial decret legislatiu 1/1994, de 20 de juny.
L'acció protectora per desocupació a què es refereix l'article 206 del text legal referit comprèn les prestacions per desocupació de nivell contributiu i assistencial i les accions que integren les polítiques actives d'ocupació.
Els recursos econòmics destinats a les polítiques actives d'ocupació han de ser gestionats pels serveis públics d'ocupació, que poden desenvolupar els serveis i programes que considerin necessaris, tenint en compte els aspectes recollits a l'apartat 1 d'aquest article, i s'han d'incloure als plans anuals de política d'ocupació i integrar als eixos establerts a l'article 4 bis 4.
Aquests serveis i programes es poden gestionar mitjançant la concessió de subvencions públiques, contractació administrativa, subscripció de convenis, gestió directa o qualsevol altra forma jurídica ajustada a dret.
En el disseny i l'execució de les polítiques actives d'ocupació han d'estar presents els principis generals següents:
a ) El tractament individualitzat i especialitzat de les persones en situació de desocupació per millorar-ne l'ocupabilitat, així com de les persones ocupades per contribuir a la qualitat i el manteniment de la seva ocupació.
b ) La resposta a les necessitats de les empreses en matèria de capital humà, ocupació i formació.
c ) El foment de l'autoocupació i la iniciativa emprenedora, especialment en el marc de l'economia sostenible i dels nous jaciments d'ocupació, inclosos l'atenció i l'acompanyament a les persones emprenedores en la posada en marxa de la seva iniciativa empresarial.
d ) La igualtat d'oportunitats i no-discriminació en l'accés a l'ocupació en els termes que preveu la lletra a) de l'article 2 d'aquesta Llei.
En particular, s'ha de tenir en compte de manera activa l'objectiu de la igualtat de tracte entre dones i homes per garantir en la pràctica la plena igualtat per raó de sexe.
e ) L'adequació a les característiques del territori, tenint en compte la realitat del mercat de treball i les peculiaritats locals i sectorials.
Aquests principis han d'informar, al seu torn, totes les actuacions de les entitats col·laboradores dels serveis públics d'ocupació.
Els serveis i programes de polítiques actives d'ocupació han de donar cobertura als eixos establerts a l'article 4 bis.4 i han de ser dissenyats i desenvolupats per les comunitats autònomes i pel Servei Públic d'Ocupació Estatal en l'àmbit de les seves competències tenint en compte els continguts comuns establerts a la normativa estatal d'aplicació.
A aquests efectes, cal regular reglamentàriament els serveis i programes i els continguts comuns que són aplicables en tot el territori de l'Estat.
Aquest desplegament reglamentari ha d'incloure un marc legal de mesures estatals de polítiques actives d'ocupació dirigides de manera integrada a afavorir la inclusió laboral de les persones amb discapacitat, que ha d'establir els continguts mínims que són aplicables en el conjunt de l'Estat.
El sistema de formació professional per a l'ocupació en l'àmbit laboral està constituït pel conjunt d'iniciatives, programes i instruments que tenen com a finalitat impulsar i estendre entre les empreses i els treballadors ocupats i desocupats una formació que contribueixi al desenvolupament personal i professional dels treballadors i a la seva promoció a la feina que respongui a les necessitats del mercat laboral i estigui orientada a la millora de l'ocupabilitat dels treballadors i la competitivitat empresarial, de conformitat amb les finalitats i els principis que estableixen la Llei orgànica 5/2002, de les qualificacions i la formació professional, i la normativa reguladora del sistema de formació professional per a l'ocupació en l'àmbit laboral.
Sense perjudici de les competències d'execució de les comunitats autònomes, l'Administració General de l'Estat, en l'exercici de la seva competència normativa plena, ha d'exercir la coordinació en el disseny estratègic del sistema.
Per la seva banda, les organitzacions empresarials i sindicals més representatives han de participar en els òrgans de governança del sistema i en particular en el disseny, la planificació, la programació, el control, el seguiment, l'avaluació i la difusió de la formació professional per a l'ocupació, especialment en la dirigida als treballadors ocupats, en els termes previstos en la normativa reguladora del sistema de formació professional per a l'ocupació en l'àmbit laboral.
Aquesta participació s'ha de portar a terme directament o a través d'estructures paritàries sectorials.
En el marc de la planificació estratègica del conjunt del sistema, el Ministeri d'Ocupació i Seguretat Social, amb la participació de les comunitats autònomes, de les organitzacions empresarials i sindicals més representatives i de les organitzacions representatives d'autònoms i de l'economia social, ha d'elaborar un escenari plurianual de la formació professional per a l'ocupació i ha de desenvolupar un sistema eficient d'observació i prospecció del mercat de treball per detectar i anticipar els canvis en les demandes de qualificació i competències del teixit productiu.
El sistema de formació professional per a l'ocupació en l'àmbit laboral ha de disposar d'un finançament suficient, estable i equitatiu, que ha d'incloure el provinent de la quota de formació professional, amb la finalitat d'atorgar estabilitat al mateix sistema.
Aquest finançament s'ha de gestionar en règim de concurrència competitiva oberta a tots els proveïdors de formació, acreditats i/o inscrits de conformitat amb la normativa vigent, per a la impartició de tota la programació formativa de les diferents administracions públiques.
Les administracions competents, prèvia consulta amb les organitzacions empresarials i sindicals més representatives, poden decidir la implantació progressiva d'un xec formació per a treballadors desocupats amb la delimitació dels sectors en què s'ha d'aplicar.
A aquest efecte, els requisits i les condicions per al seu gaudi s'han de determinar reglamentàriament.
Així mateix, en el si de la Conferència Sectorial d'Ocupació i Assumptes Laborals s'ha d'analitzar la seva posada en marxa i els mecanismes per a la seva avaluació.
Les iniciatives i les accions de formació professional per a l'ocupació han d'estar dirigides a l'adquisició, la millora i l'actualització permanent de les competències i les qualificacions professionals, i han d'afavorir la formació al llarg de tota la vida de la població activa, i conjugar les necessitats de les persones, les empreses, els territoris i els sectors productius.
Les administracions públiques competents han de promoure el manteniment d'una xarxa d'entitats de formació, públiques i privades, que juntament amb els seus centres propis, garanteixi una oferta permanent de formació per a l'ocupació de qualitat.
Així mateix, han de fer un seguiment i control efectiu de les accions formatives, que ha de comprendre la totalitat de les iniciatives i modalitats d'impartició i s'ha d'ampliar més enllà de la mera comprovació de requisits i formalitats, ha d'incorporar els resultats de la formació i ha de contribuir a la garantia de la seva qualitat.
Per a això, han de reforçar els seus instruments i mitjans de control, així com la seva capacitat sancionadora a través d'una Unitat especial de la Inspecció de Treball i Seguretat Social.
El certificat de professionalitat és l'instrument d'acreditació, en l'àmbit laboral, de les qualificacions professionals del Catàleg nacional de qualificacions professionals adquirides a través de processos formatius o del procés de reconeixement de l'experiència laboral i de vies no formals de formació.
El sistema de formació professional per a l'ocupació ha de disposar d'un sistema integrat d'informació que garanteixi la traçabilitat de les accions formatives i la comparabilitat, la coherència i l'actualització permanent de tota la informació sobre formació professional per a l'ocupació, que ha de quedar recollida en un portal únic que interconnecti els serveis autonòmics d'ocupació amb l'estatal i faci que els seus formats siguin homogenis.
Les administracions públiques competents han d'impulsar la seva col·laboració i coordinació per a la millora de la qualitat, l'eficàcia i l'eficiència del sistema de formació professional per a l'ocupació.
Així mateix, han d'impulsar processos d'avaluació permanent i en totes les fases del procés formatiu, com a garantia de qualitat de la formació, de manera que permetin conèixer el seu impacte en l'accés i el manteniment de l'ocupació.
Els sol·licitants i beneficiaris de prestacions i subsidis per desocupació, de conformitat amb el que estableix l'article 231 del text refós de la Llei general de la Seguretat Social, aprovat pel Reial decret legislatiu 1/1994, de 20 de juny, s'han d'inscriure i han de mantenir la inscripció com a demandants de feina en el servei públic d'ocupació, cosa que implica la subscripció davant d'aquest del compromís d'activitat, i han de complir les exigències del compromís, que han de quedar recollides en el document de renovació de la demanda.
No obstant això, una vegada inscrits i sense perjudici de seguir mantenint la inscripció, els sol·licitants i beneficiaris de prestacions i subsidis per desocupació que ho desitgin poden requerir els serveis de les agències de col·locació.
La inscripció com a demandant de feina s'ha de realitzar amb plena disponibilitat per acceptar una oferta de col·locació adequada i per complir la resta d'exigències derivades del compromís d'activitat, el qual s'entén subscrit des de la data de la sol·licitud de les prestacions i subsidis per desocupació.
Les administracions públiques competents en la intermediació laboral i en la gestió de polítiques actives d'ocupació han de garantir la seva aplicació als beneficiaris de prestacions i subsidis per desocupació, en el marc de les actuacions que es puguin establir d'acord amb el que preveu l'article 14.2 d'aquesta Llei.
A aquests efectes, s'ha d'atendre mitjançant aquestes actuacions, com a mínim, el volum de beneficiaris proporcional a la participació que aquests tinguin en el total de desocupats del seu territori.
Els beneficiaris de prestacions i subsidis per desocupació inscrits als serveis públics d'ocupació, una vegada hagin subscrit el compromís d'activitat, han de participar en les polítiques actives d'ocupació que es determinin en l'itinerari d'inserció, sense perjudici del que disposa l'últim paràgraf de l'article 231.1 del text refós de la Llei general de la Seguretat Social.
Els serveis públics d'ocupació competents han de verificar el compliment de les obligacions derivades de la subscripció del compromís d'activitat dels beneficiaris de prestacions i subsidis per desocupació, i han de comunicar la sanció imposada, si s'escau, en el moment en què s'imposi, al Servei Públic d'Ocupació Estatal o a l'Institut Social de la Marina, segons correspongui, per a la seva execució.
Els serveis públics d'ocupació competents han de verificar, així mateix, el compliment de l'obligació dels beneficiaris esmentats de mantenir-se inscrits com a demandants d'ocupació, i han de comunicar els incompliments d'aquesta obligació al Servei Públic d'Ocupació Estatal o, si s'escau, a l'Institut Social de la Marina, en el moment en què es produeixin o coneguin.
La comunicació esmentada es pot fer per mitjans electrònics i és document suficient perquè el Servei Públic d'Ocupació Estatal o, si s'escau, l'Institut Social de la Marina iniciï el procediment sancionador que correspongui.
Les administracions i els organismes públics que tinguin atribuïdes la competència de la gestió de l'ocupació i el Servei Públic d'Ocupació Estatal han de cooperar i col·laborar en l'exercici de les seves competències garantint la coordinació de les diferents actuacions d'intermediació i inserció laboral i les de sol·licitud, reconeixement i percepció de les prestacions per desocupació, a través dels acords que s'adoptin en la conferència sectorial i dels convenis de col·laboració que s'assoleixin, en aplicació del que preveuen els articles 5 i 6 de la Llei 30/1992, de 26 de novembre, de règim jurídic de les administracions públiques i del procediment administratiu comú.
En aquests convenis de col·laboració es poden establir les condicions d'utilització de les quantitats no executades en el finançament de despeses de les diferents prestacions per desocupació, per finançar programes de foment de l'ocupació i de formació professional per a l'ocupació, sempre que la disminució de les despeses inicialment previstes sigui deguda a l'efectiu compliment per les administracions públiques competents de les funcions que estableixen els apartats 3 i 4 de l'article anterior.
En aquest marc s'ha de fixar la connexió dels processos de gestió i dels sistemes d'informació relacionats; la col·laboració en l'execució de les activitats; la comunicació de la informació necessària per a l'exercici de les respectives competències; la prestació integrada de serveis als demandants d'ocupació sol·licitants i beneficiaris de prestacions per atur, i l'aplicació d'intermediació, de mesures d'inserció laboral i de plans de millora de l'ocupabilitat i de comprovació de la disponibilitat del col·lectiu.
L'Institut Nacional d'Ocupació passa a denominar-se Servei Públic d'Ocupació Estatal, i conserva el règim jurídic, econòmic, pressupostari, patrimonial i de personal, així com la mateixa personalitat jurídica i naturalesa d'organisme autònom de l'Administració General de l'Estat, amb les peculiaritats que preveu aquesta Llei.
En conseqüència d'això, totes les referències que en la legislació vigent s'efectuen a l'Institut Nacional d'Ocupació o a les seves funcions i unitats, s'han d'entendre realitzades al Servei Públic d'Ocupació Estatal.
Les empreses de treball temporal han d'ajustar la seva activitat al que estableix la seva normativa reguladora.
No obstant això, quan actuïn com a agències de col·locació s'han d'ajustar al que estableix aquesta Llei i les seves disposicions de desplegament, inclosa l'obligació de garantir als treballadors la gratuïtat per la prestació de serveis.
Tots els organismes i entitats de caràcter públic i privat estan obligats a facilitar al Servei Públic d'Ocupació Estatal i als serveis públics d'ocupació de les comunitats autònomes totes les dades que els siguin sol·licitades en relació amb el compliment de les finalitats que els són pròpies, respectant el que estableix la Llei orgànica 15/1999, de 13 de desembre, de protecció de dades de caràcter personal.
Els programes finançats amb càrrec a la reserva de crèdit establerta en el seu pressupost de despeses, l'execució del qual afecti un àmbit geogràfic superior al d'una comunitat autònoma, sense que impliqui la mobilitat geogràfica dels aturats a treballadors que hi participin, poden ser gestionats pel Servei Públic d'Ocupació Estatal quan necessitin una coordinació unificada i amb l'acord previ entre el Servei Públic d'Ocupació Estatal i les comunitats autònomes en què s'hagin d'executar aquests programes.
Considerant la situació econòmica, social i laboral de Canàries, atesa la seva condició de regió ultraperifèrica derivada de la seva insularitat i llunyania reconeguda per l'article 138.1 de la Constitució i per l'article 299.2 del Tractat de la Unió Europea i, respecte dels ajuts dels fons estructurals, per l'article 3.1 del Reglament (CE) núm. 1260/1999 del Consell, de 21 de juny de 1999, amb vista a incrementar l'ocupació en el seu territori, l'Estat pot participar en el finançament d'un Pla integral d'ocupació que s'ha de dotar, de manera diferenciada, en l'estat de despeses del Servei Públic d'Ocupació Estatal, per a la seva gestió directa per part de la dita comunitat autònoma, no integrada en la reserva de crèdit a què es refereix l'article 13. e d'aquesta Llei i que és independent de l'assignació dels fons d'ocupació d'àmbit nacional, que regula l'article 14, que li correspongui.
* La disposició addicional 67a de la Llei 22/2013, de 23 de desembre, de pressupostos generals de l'Estat per al 2014, suspèn l'aplicació d'aquesta disposició per al 2014.
* La disposició addicional 74a de la Llei 36/2014, de 26 de desembre, de pressupostos generals de l'Estat per al 2015, suspèn l'aplicació d'aquesta disposició per al 2015.
* La disposició addicional 77a de la Llei 48/2015, de 29 d'octubre, de pressupostos generals de l'Estat per al 2016, suspèn l'aplicació d'aquesta disposició per al 2016.
En l'elaboració de l'Estratègia espanyola d'ocupació i del Pla anual de política d'ocupació, i en relació amb les actuacions de promoció del treball autònom i de l'economia social, s'ha de consultar els consells del treball autònom i de foment de l'economia social.
En el marc dels convenis que se subscriguin entre el Govern i les comunitats autònomes es poden adoptar els acords corresponents de traspàs per a la participació en la gestió de les bonificacions de les quotes socials a la contractació indefinida, respecte dels treballadors i treballadores dels centres de treball radicats a la seva comunitat autònoma, així com respecte dels treballadors i treballadores autònoms que hi radiquen.
Les entitats que a l'entrada en vigor d'aquesta Llei col·laborin amb els serveis públics d'ocupació han de mantenir aquesta condició d'acord amb la normativa en virtut de la qual es va establir la col·laboració, mentre no es desplegui per reglament un nou règim de col·laboració amb els serveis públics d'ocupació.
Aquesta regulació ha d'establir els requisits mínims de les entitats per col·laborar en la gestió, sense perjudici del desplegament que se'n pugui fer a cada comunitat autònoma.
El Servei Públic d'Ocupació Estatal ha de gestionar les polítiques actives d'ocupació relatives a la intermediació i col·locació en el mercat de treball, foment d'ocupació en l'àmbit estatal, formació professional i contínua, mentre la gestió d'aquesta no hagi estat objecte de transferència a les comunitats autònomes.
Mentre subsisteixin les actuals taxes d'ocupació i d'atur respecte de la població activa femenina, els poders públics han d'organitzar la gestió de les polítiques actives de tal manera que el col·lectiu femení es beneficiï de l'aplicació d'aquestes polítiques en una proporció equivalent al seu pes en el col·lectiu dels aturats.
Les agències de col·locació que tinguin una autorització vigent a 5 de juliol de 2014 poden desenvolupar la seva activitat a tot el territori nacional sense necessitat de presentar una declaració responsable.
En els supòsits a què es refereix l'apartat anterior, és autoritat laboral competent, a tots els efectes establerts en aquesta Llei, la que hagi concedit l'autorització.
Aquesta Llei es dicta a l'empara del que estableixen els apartats 1.1a, 1.7a i 1.17a de l'article 149 de la Constitució.
L'article 13.e) es dicta a l'empara del que estableix l'article 149.1.13a de la Constitució.
S'autoritza el Govern per dictar totes les disposicions que siguin necessàries per a l'aplicació i el desplegament d'aquesta Llei.
A fi d'assegurar el compliment de les finalitats del Sistema nacional d'ocupació, els poders públics, en l'àmbit de les seves respectives competències, han de vetllar perquè els serveis d'ocupació creats en aquesta Llei estiguin dotats amb el personal que en cada moment sigui necessari pel compliment de les funcions que la Llei li encomana.
De conformitat amb els principis que propugna aquesta Llei sobre cooperació i col·laboració entre els serveis públics d'ocupació de les comunitats autònomes i el Servei Públic d'Ocupació Estatal, el Servei Públic d'Ocupació Estatal ha de finançar, amb càrrec al seu pressupost, les despeses compartides que eventualment es puguin produir a la xarxa d'oficines d'ocupació de titularitat traspassada a les comunitats autònomes, imputables a la prestació de serveis del personal gestor de les prestacions per atur.
El finançament de les despeses esmentades, que té un caràcter ocasional, no implica l'ampliació del cost efectiu dels mitjans traspassats a les comunitats autònomes de la competència de la gestió realitzada per l'Institut Nacional d'Ocupació en l'àmbit del treball, l'ocupació i la formació, i s'articula a través de convenis de col·laboració, en què s'ha de determinar l'aportació econòmica del Servei Públic d'Ocupació Estatal corresponent a les despeses compartides, derivats de la gestió de les prestacions per atur en l'àmbit territorial de les comunitats autònomes.